19. schôdza NR SR - 2.deň - B. popoludní
Dátum: 2024-09-11
Poslanec: Majerský, František (KDH)
Druh vystúpenia: Vystúpenie v rozprave

62. Pekný, dobrý deň prajem, mám desať minút, takže skúsim byť stručný a vecný. Včera som počúval tuná bývalých kolegov, ktorí boli ministri vnútra, boli policajní prezidenti, a počúval som ich naozaj s tým, že naozaj ten Policajný zbor má obrovské problémy. To vieme dlhodobo, to nie je nová situácia. Ale dnes sme v situácii, v akej sa možno Policajný zbor nenachádzal za posledné roky nikdy a masívne odchody, ktoré nasvedčujú tomu, že budú 30. septembra, budú naozaj veľké a bude to mať naozaj dopad na bezpečnosť. Aj to, čo pán minister teraz rieši v skrátenom konaní, je aj následok toho, čo sa deje v Policajnom zbore. A ja dnes chcem hovoriť za bežných policajtov, ktorí sú v uliciach, ja na rozdiel od pána Hlinu poznám bežných policajtov, poznám ich veľa, pracujem s nimi dvadsať rokov, stretávam sa s nimi vo svojej práci na výjazdoch a poznám ich, poznám ich činnosť, poznám ich, ako rozmýšľajú, naozaj sme vo veľa prípadoch zažili ťažké časy vo výjazdoch a niekoľkokrát vďaka Policajného zboru sme dokázali tú situáciu vyriešiť, a preto si ich veľmi vážim. A preto som chcel, aby aj ten hlas toho obyčajného policajta tu dnes zaznel. Lebo bezpečnostná situácia na Slovensku sa bude zhoršovať, nemusíme si hovoriť, že to tak nie je, a mne v tomto návrhu, ktorý pán minister predniesol, chýba naozaj koncepčné riešenie, ktoré tu naozaj nie je, systémové, koncepčné riešenie, ktoré naozaj bude motivovať policajtov, aby ostali v Policajnom zbore. To, že nám policajti 30. septembra budú odchádzať, je holý fakt. Štrnásťpercentná valorizácia je motivácia pre všetkých policajtov, ktorí môžu dnes odísť, a oni jednoducho odídu, už ich nezastavíme. Ale my dnes jednoducho musíme motivovať týchto policajtov, ktorí chcú prísť do Policajného zboru, pán minister, to viete, a tých, ktorí majú viac rokov, alebo dajme tomu už od jedna do 19, keďže sa ich to nejako netýka. A tí policajti nám, pán minister, dnes tvoria gro Policajného zboru, sú to ľudia, ktorí naozaj odvádzajú pre túto krajinu úžasnú robotu a treba si to, aby ste to pochopili, tí, ktorí ste možno policajtov stretli len na nejakom zásahu, že vám dali pokutu alebo nejak tak. Ten policajt vždy vo svojej činnosti, vo svojej práci nasadzuje svoj život. Nasadzuje svoj život pre občanov, pre bezpečnosť krajiny a to sa nedá ničím nahradiť, proste tí policajti nasadzujú svoj život za bezpečnosť krajiny. Tí policajti dnes robia naozaj za tisíceurové platy, tisíceurové platy, toľko majú dneska nástupný plat policajti v Policajnom zbore v čistom. Nikto z nás, čo tu sedí, si to nevie už ani reálne predstaviť, že čo je to žiť z tisíc euro mesačne plat. Ak si chcete predstaviť, že za takýto plat máte robiť aj v Bratislave, tak je to nereálne, preto má takisto Bratislava obrovský problém v Policajnom zbore a dostať tu ľudí. Nenamotivujete ich ani tým, že im dáme príspevky, jednoducho ten bratislavský policajt si tu musí zakúpiť byt, ak nechce bývať na ubytovni, a musí tu zaplatiť nejakú hypotéku. Čiže ak sa radikálne nezmenia tabuľkové platy nástupné, a to je tá moja výzva, pán minister, pre vás, že naozaj ak chceme, lebo to je kľúčová vec, bezpečnosť krajiny, motivovať tých ľudí, tak tie tabuľkové platy musia ísť vyššie. A vyššie sú ako doteraz. A ja vám to poviem z vlastnej skúsenosti. V roku 2015 chýbalo na Slovensku 450 záchranárov. Takisto sme chodili rokovať na ministerstvo zdravotníctva, dávali sme im svoje podklady a stále sme narážali na to, že to jednoducho štát nechcel zaplatiť. Jednoducho štát to nechcel zaplatiť a na konci dňa našimi argumentmi pochopili, že ak chcú mať zdravie, čo je takisto jedna priorita krajiny mať zdravie, tak jednoducho do toho systému musia naliať peniaze, aby tí záchranári prišli. A tento problém budete mať aj vy a máte ho teraz, jednoducho ak tí bežní policajti, ktorí dnes nastupujú a chcú ísť k Policajnému zboru, musia byť zaplatení. Ten systém, ktorý v Policajnom zbore je, sám dobre potvrdíte, je to obrovský moloch a je tam veľmi veľa policajtov, ktorí by tú činnosť nemuseli robiť v Policajnom zbore, ale mali by ju robiť ako civilní zamestnanci. A verím v to, že s týmto riešením takisto prídete, že veľmi veľa tabuľkových miest, ktoré dnes robia policajti, by robiť nemuseli, ale mohli by to robiť civilní zamestnanci a tam by sme vedeli ušetriť peniaze pre tých, ktorí sú denne vo výkone. Denne sú v aute, denne im nadávajú naši občania, to teraz neriešme, že kto, denne im nadávajú naši občania, denne sa na nich vykričajú a každý sa im vyhráža, taký je jednoducho dnes policajný stav. Situácia je naozaj vážna. Na východnom Slovensku, ja to poviem zasa z praxe záchranára, už dnes čakáte na to, aby ste mohli ísť na nejakú konflikt bitku do rómskej marginalizovanej skupiny do osady, čakáte tridsať minút na policajtov. Lebo jednoducho nie sú, lebo hliadky nie sú. Kde sme niekedy čakali na dve hliadky, dnes príde jedna. Taký je holý fakt. A bude to horšie, lebo ďalší odídu. Tá bezpečnostná situácia sa na Slovensku zhoršuje a nebude dobrá. Ak si štát nedá prioritu, že chcem tých policajtov zaplatiť. Ale musí to robiť aj konsolidáciou v Policajnom zbore. Ľudí, ktorých nepotrebujeme zaplatiť, aby boli zamestnanci ministerstva vnútra, ale civilní zamestnanci, spravme ich. Nemusí byť zamestnanec na doprave zamestnanec ministerstva vnútra, môže to byť civilný zamestnanec, ak len vydáva značky. A takýchto pozícií je veľa. Tým, že nám teraz odíde veľmi veľa policajtov do výsluhového dôchodku, sa nabúrava aj celý sociálny systém zabezpečenia. Je toto jednoducho holý fakt. Ten systém výsluhových dôchodkov je neudržateľný, ak neprídu noví policajti a nebudú pracovať v Policajnom zbore a nebudú chcieť pracovať v Policajnom zbore. Je to proste kolobeh. Musia prichádzať noví, aby ste mohli ten systém, aby bol funkčný. A ja sa teraz pýtam, lebo toto je otázka pre mňa, že ako to chceme spraviť. Týmto návrhom päťtisíceurovým tých nových policajtov nedostaneme. Príde ich pár, my ich potrebujeme stovky, aby prišli, aby si začali uvedomovať, že tá práca v Policajnom zbore je atraktívna. Neviem, či niekto z vás bol niekedy na policajnej stanici, ale je to katastrofa, v akých podmienkach pracujú policajti. Rozbité okná, špinavé, plesnivé steny, takto vyzerajú policajné stanice. Nehovorím, že to je, pán minister, vaša chyba, takto sme dostali Policajný zbor za tridsať rokov Slovenskej republiky do takého stavu. Policajti robia v katastrofálnych podmienkach. A ja sa niektorým naozaj čudujem, že napriek tomu každý deň sadnú do toho policajného auta, každý jeden deň robia pre bezpečnosť krajiny čo najlepšie, ako vedia. Ale v dnešnej situácii im už naozaj nie je čo závidieť a situácia je pre nich naozaj ťažká. Oni sa naozaj, jak ráno naštartujú auto, nezastavia počas 12-hodinovej služby vôbec. Tak tuná v tomto pléne hovorím, nájdime riešenie, ktoré pomôže Policajnému zboru, ak naozaj je bezpečnosť krajiny prvoradá, tak nájdime zdroje. Skúsme ich nájsť aj na ministerstve vnútra, ale naozaj si štát musí povedať, či je bezpečnosť krajiny pre neho priorita. Tú otázku ja sám si neviem odpovedať, pre mňa to je priorita. Bezpečnosť a zdravie. Ale to si musíte povedať, pán minister, aj vy, že či to je priorita, lebo bez toho, aby sme to zafinancovali, tento systém nevydrží. Ja rozumiem tomu, že už pripravujete verejnosť na to, že budú možno hliadky tak, ako boli počas covidu, vojak-policajt, ale tú situáciu nám to nijako nevyrieši, tú bezpečnostnú. Čiže, pán minister, pre mňa výzva, naozaj bez zmeny tabuľkových platov Policajný zbor nikam a policajtov nových do systému nedostaneme. Policajti sú kľúčovou profesiou v našom štáte, naozaj kľúčovou, je to jedna zo zložiek integrovaného systému ako sú policajti, hasiči, záchranári a je to jednoducho zložka, bez ktorej to v krajine sa nebude dať spraviť. A niekedy možno bola motivácia tých mladých policajtov ísť do Policajného zboru, lebo videli, že výsluhový dôchodok je po pätnástich rokoch, ale dnes tá nová generácia pri tisíceurovom plate a pri tom, že výsluhový dôchodok je za 25 rokov, už nie je motivácia, aby naďalej pracovali. Ďakujem pekne, pán minister, a verím tomu, že na najbližšiu schôdzu sa naozaj prednesie taký návrh zákona, ktorý naozaj prinesie systémové riešenie, lebo toto tu, čo sa teraz momentálne prednieslo, neprinesie žiadne systémové riešenie do Policajného zboru. Ďakujem.